## **Az intézményre vonatkozó fejlesztési elképzelések**

### Pedagógiai folyamatok

* Az **alapdokumentumaink** jogszabályi előírás alapján szükséges felülvizsgálata során a jövőben is szeretnék támaszkodni kollégáim szakmai véleményére, illetve szeretném fenntartani az összhangot a partneriskolák hasonló dokumentumaival.
* Az **éves munkaterv** megalkotása a Pedagógiai program alapján történik; a tervező munka során figyelembe kell venni a nevelőtanári beszámolók tartalmát és a diákönkormányzati tagok véleményét is.
* Továbbra is teret kívánok nyújtani a **nevelőtanári autonómiának**, egyben kezdeményezni szeretném újfajta tanulásszervezési eljárások bevezetését a szilenciumokon.
* Szükséges nagyobb hangsúlyt fektetni a **belső ellenőrzésekre**. Ez nemcsak vezetői feladat, hanem egymás foglalkozásainak látogatása is kamatozhat, ez az önértékelési rendszerben is fontos szerepet kap.
* A pedagógusok értékelésének alapja az intézmény önértékelési programja kell, hogy legyen. A tanulói teljesítményeket a hagyományoknak megfelelően szeretném a jövőben is elismerni, és tervezem az idei évtől a **Terney-díj** adományozását, melyet a végzős diákok közül egy lány és egy fiú kap meg tanulmányi és közösségért végzett munkájáért, a nevelőtestület döntése alapján.
* Az ellenőrzések tapasztalataiból levont tanulságokat szükséges beépíteni a mindenkori következő éves munkatervbe.
* Szükséges **új indikátorok** bevezetése a kollégiumi nevelés hozzáadott értékének mérésére. A kulcskompetenciák mérésének bemeneti és kimeneti értéke alapján tudjuk értékelni a munkánk hatékonyságát.
* A szilenciumi rendszer és a kötelező foglalkozások rendszerének **felülvizsgálata** szükségszerű és indokolt. A tanulók iskolai elfoglaltságainak időkeretei eltolódtak, így a jelenlegi rendszer már nem szolgálja a másnapra való felkészülés hatékonyságát. Át kell gondolni a szilenciumok kezdeti időpontjának megváltoztatását, valamint a tanulók számára kötelező elfoglaltságok terhének enyhítését, illetve ehhez kapcsolódóan az ügyeleti struktúra racionalizálását. Természetesen ezek a változások nem mehetnek végbe egyeztetések, szakmai viták és a tanulók véleményének meghallgatása nélkül.

### Személyiség- és közösségfejlesztés

* Kiemelten fontosnak tartom a **személyre szabott törődést**; minden gyermek más, mindenkinek másra van szüksége. Nekünk, pedagógusoknak feladatunk felismerni, hogy milyen szükségleteik vannak a ránk bízott gyerekeknek.
* Az átlagostól pozitív vagy negatív értelemben eltérő tanulók többletfigyelmet kell, hogy kapjanak. A tehetség kibontakozását segíteni kell, a deviáns magatartást háttérbe kell szorítani. Ebben a **mediációs technikák** alkalmazása sokat tud segíteni.
* Az **egészségfejlesztési programban** meghatározott elveket a jövőben is szeretném alkalmazni. Továbbra is szükségesnek tartom e téren a prevenciót, a különböző előadások szervezését, egészségtudattal kapcsolatos programok szervezését, az őszi Egészségnap hagyományának folytatását.
* A **közösségépítést** és az **empátiás készség fejlesztését** szolgálja az az elképzelésem, hogy felvegyük a kapcsolatot a kecskeméti Humán-Rehab Kiemelten Közhasznú Egyesülettel, akik fogyatékos fiatalok bentlakásáról és foglalkoztatásáról gondoskodnak. Ennek megvalósulása érdekében már elkezdődtek az egyeztetések. Szándékaim szerint a jövőben közös programok szervezésére is sor fog kerülni.
* A **Karola-program** (a Terney Béla Kollégium saját, kidolgozás alatt álló programja) az önkéntes segítségnyújtásra koncentrálva olyan társadalmi feladatot lát el – reményeim szerint – a jövőben, amelyhez csak a kollégium tud megfelelő kereteket nyújtani. Kollégiumi szabadidős foglalkozások keretében tudna működni ez a program, és a bármilyen szempontból hátrányokkal küzdőkön segítenénk kollégistáinkkal közösen (pl. beteg gyerekek, vagy hozzátartozókkal nem rendelkező idősek segítése, állatmenhely támogatása, további véradások szervezése).
* Az **általános iskolás** kollégisták legtöbbször a nem megfelelő otthoni szociális háttér miatt kerülnek intézményünkbe. Számukra életkoruk miatt még nehezebb a családtól való elszakadás, ezért is fontos, hogy új módokon próbáljuk pótolni számukra a családi kapcsolatokat. Kezdeményezem középiskolás és általános iskolás között párok, egymásra figyelő, támogató, segítő kapcsolatok kialakítását. Ebben számítok kollégáim szakértő és segítő munkájára.
* Továbbra is számítok a **diákönkormányzat** és a nevelőtestület hatékony együttműködésére, a hagyományos rendezvényeink sorát szívesen bővíteném tovább, a felmerülő igényeknek megfelelően. (Például gyereknap szervezésével lehetne bővíteni a programkínálatot.)
* A **színházlátogatások** hagyományát szeretném feleleveníteni, ezáltal a diákok esztétikai-művészeti tudatosságát fejlesztjük, érzelemvilágukat gazdagítjuk.
* Hasznos lenne tanulói **workshopok** szervezése projekthetek keretében, amikor a diákok szakmákkal ismerkedhetnének, hogy a pályaválasztásuk könnyebb legyen. Különböző szakmák, szakmacsoportok mutatkozhatnak be ezeken az alkalmakon. Itt teret kaphatnak azok a diákok is, akik máskor háttérbe szorulnak, nem jutnak szerephez. A helyes önismeret megerősítésében is hasznos ez a tevékenység.
* A szükséges egyeztetések lefolytatása után tervezem, hogy a volt Gazdasági iroda helyén egy **büfé** kerüljön kialakításra, természetesen az előírásoknak megfelelően. Ezáltal a kollégiumon belül egy **új közösségi tér** jönne létre, ami nagyban szolgálná a közösség további fejlődését.

### Eredmények

* A jövőben tervezem az önértékelési rendszerhez kapcsolódó **elégedettségmérések** újraélesztését a vezetésre vonatkozóan, a pedagógusi-alkalmazotti körben, az intézményre vonatkozóan szülők és diákok körében is.
* Egyre több olyan versenyfelhívás jelenik meg, melyen kollégiumi felkészülés alapján is részt vehetnek diákok. Szükséges ezeket az **eredményeket publikálni**, a közösségi médiában és a honlapon közzétenni, mert motiváló lehet a többi diák számára is. (Például a városi könyvtárhasználati vetélkedőn az első díjakat a kollégisták szerezték meg.)
* Fontosnak tartom, hogy ne csak a kollégiumhoz köthető eredményeket publikáljuk, hanem az iskolai vagy egyéb **kiváló teljesítmények** is megjelenjenek az említett felületeken.
* Érdemes lenne évente egy olyan rendezvény megszervezése – akár a Terney-napok keretein belül – amelynek során vendégül láthatunk **régi terneyseket**, akik az élet bármely területén kimagasló eredményeket értek el. Ez példamutató és előremutató diákjaink számára.
* A Terney-díjban részesülők fotóival ellátott **büszkeségfal**at szeretnék létrehozni valamelyik közösségi helyiségünkben.

### Belső kapcsolatok, együttműködés

* Az intézményben készített SWOT-analízisben gyengeségként jelent meg az **információáramlás**. Emiatt tartom fontosnak egy többcsatornás belső kommunikációs rendszer kialakítását. Ennek fő részét egy elektronikus levelezőlista képezné, mellyel lehetővé válna az új információk azonnali megosztása, és az azokhoz való azonnali hozzáférés. Emellett a hagyományos információs eszközök továbbra is rendelkezésre állnak (faliújság, telefon, e-mail).
* A pedagógusok belső **tudásmegosztás**ára nagyobb hangsúlyt szeretnék fektetni. Fórumot kívánok biztosítani az új ismeretekkel rendelkező kollégáimnak, hogy segítsék elő a közösség szakmai fejlődését. Emellett támogatom a hagyományos továbbképzési formákat is, ezzel ösztönözve munkatársaimat.
* A hivatásunkban gyakorta megjelenő **kiégés** veszélye ellen célom olyan tréningek szervezése, melyek erőt és lendületet adnak a mindennapokban elfáradt pedagógusok számára. A Csongrád Megyei Pedagógiai Szakszolgálat Szentesi Tagintézménye rendszeresen szervez „Bújj bele a bőrömbe!” címmel **érzékenyítő tréninget**, mely sajátélmény alapján képes átformálni a résztvevők hozzáállását, hogy a későbbiekben nagyobb toleranciával, odafigyeléssel legyenek a gyerekek felé. Szeretném, ha ebben a programban kollégáimmal közösen minél többen részt vennénk.

Az intézmény külső kapcsolatai

Hódmezővásárhelyi Tankerületi Központ

Szentesi általános- és középiskolák

TBK

Szülők

Testvérkollégiumok (Hurbanovó, Eger, Makó)

Szentesi Családsegítő Központ

Egészségügyi szervek

Magyar Vöröskereszt

Hatóságok (Rendőrség, ÁNTSZ, stb.)

Önkormányzatok szociális osztálya

Közművelődési intézmények

Szentes Város Önkormányzata

Csmi Ped. Szakszolg. Szentesi Tagintézm.

Szegedi Pedagógiai Oktatási Központ

* Jól látható, hogy **széleskörű** kapcsolati hálóval rendelkezik intézményünk, melynek további bővítése csak indokolt esetben szükséges (pl. a Karola-program megvalósításában érintett intézmények, testvérkollégiumok hálózatának bővítése).
* Néhány partnerrel szemben indokolt lenne **mélyíteni** a szakmai kapcsolatot, különösen a partneriskolák esetében. Szakmai egyeztetések váltak indokolttá, kiváltképp a délutáni elfoglaltságok/szilenciumok racionalizálása érdekében.
* Újabb **testvérkollégiumi** kapcsolat létrehozása felmerült már az utóbbi években több alkalommal; nyitott vagyok arra, hogy szomszédos országok magyarlakta területeiről újabb oktatási intézményekkel, kollégiumokkal építsünk konstruktív együttműködést, mely mind diákjaink, mind pedagógusaink számára gyümölcsöző szakmai tapasztalatok lehetőségét rejti magában.
* A kollégiumi életben és a tapasztalatok alapján a köznevelés szinte minden terén nehézséget okoz a 14-18 éves korosztályt érintő problémakör, ami az ún. dizájner drogok és egyéb kábító hatású anyagok használatával kapcsolatos. Egyre inkább megfigyelhető ennél a korosztálynál, hogy olyan szerekhez jut, amelyek nem szerepelnek tiltólistán, használatuk nem ütközik törvénybe, mégis nagyfokú egészségkárosító hatással rendelkeznek. Az intézményi SWOT-analízisben is komoly veszélyként jelent meg a fiatalok által használt **tudatmódosító szerekkel** (alkohol, drog) kapcsolatos problémakör. A kollégium felvállalta már a korábbi években is a feladatot, hogy a szentesi partnerintézmények bevonásával rendszeresen szervezzen fórumokat, kerekasztal beszélgetéseket a témában. Ezeknek a rendezvényeknek a célja az volt, hogy az oktatás, a rendvédelem és az egészségügy területén dolgozó szakemberek képet kapjanak egymás munkájáról (a témát érintően) és együtt alakíthassák ki a gyakorlati kezelését ennek a súlyos kérdésnek. Szükségesek további teendők, amik a következők:

- Az egyeztetéseket tovább kell folytatni kibővített körben.

- A prevenció kulcsfontosságú kérdés, nagy hangsúlyt kell rá fektetni.

- A leginkább érintett területeken érdemes lenne a térfigyelő rendszert bővíteni (jelenleg a kollégium, a Szentesi Klauzál Gábor Általános Iskola és a HSZC Pollák Antal Szakgimnáziuma és Szakközépiskolája által behatárolt területen nem működik térfigyelés), ehhez szükséges külső anyagi forrás bevonása, valamint a városvezetés és a rendőrség támogatása.

- Drogambulanciával való szoros együttműködés a továbbiakban is.

- Mindenképp meg kell újítanunk **Drog-stratégiánkat**, ehhez szakemberek bevonására lesz szükség, valamint más intézményekben jól működő programok adaptálása által is érhetünk el pozitív irányú változást e téren.

* Intézményünk népszerűsítését és szélesebb körben való megismertetését a mai modern kornak megfelelően tudom elképzelni, mégpedig úgy, hogy a diákjainkkal közösen elkészített **bemutatkozó kisfilmet** osztanánk meg a különböző webes felületeken (honlap, közösségi média). Mindemellett a középiskolákkal közösen részt vehetnénk a környező települések nyolcadik osztályainak szülői értekezletein, ahol ily módon lehetőségünk nyílna a bemutatkozásra.

### A pedagógiai munka feltételei

* Az infrastrukturális fejlesztések terén viszonylag szűk mozgástérrel rendelkezik intézményünk. Célom továbbra is az, hogy a lehetőségek függvényében minél **optimálisabb környezetet** teremtsünk az oktatás-nevelés zavartalanságához. A fenntartóval való egyeztetések alapján elengedhetetlen a biztonságos környezet létrehozása, ezt a célt szolgálja a már korábban említett tetőfelújítás (beázások), valamint a veszélyessé vált ablakok cseréje, amikre reményeink szerint még az idei évben sor kerül.
* Szükséges és elengedhetetlen a **pályázati aktivitás** erősítése, ebben a munkában, vezetővé választásom esetén, számítok kollégáim elhivatott szakértelmére a jövőben is.
* A modernizáció nemcsak a pedagógiai elvek terén, hanem a tárgyi-működési feltételek terén is nélkülözhetetlen. Ennek jegyében, valamint a tanulók értékeinek védelme, a károkozások teljes körű megszüntetése érdekében tervezem egy külső-belső **kamerarendszer** kiépítését, természetesen a finanszírozási kondíciók függvényében.
* Az **egyenlő munkamegosztás** elvét a továbbiakban is előtérbe kívánom helyezni, hiszen ez egyik alapja a kiegyensúlyozott munkavégzésnek.

## **Vezetői szerepvállalás**

A kollégium vezetőjének szerepvállalása igen összetett és komplex kérdés. A vezetői feladatok részterületekből kapcsolódnak össze teljes egésszé, melyek állandó szimbiózisban állnak egymással, ugyanakkor a **részterületek** fontossága egyöntetűen azonos. Az ok/okozati összefüggések jelenléte azonban egyértelműen analizálható, így a vezető kiemelt feladata a részterületek kapcsolódási pontjainak átlátása, azok összekapcsolása és – az intézmény sikeres és hatékony működése/működtetése érdekében – “összefésülése”, koordinálása.

A vezetői szerepvállalás általános megközelítésben való vizsgálata, gyakorlata során a vezető a **felgyorsult tempók** okozta kihívásokkal szembesül elsőként. Világunk tempója folyamatosan változik, globális értelemben, gyorsul. Ez a globális tempóváltozás életünk minden szegmensére hatással van, így az intézményvezetésre is.

Bár a **kommunikáció** infrastrukturális eszközrendszere a folyamatosan fejlődő technikai paramétereknek köszönhetően nagyban segíti mindennapi életünket, munkánk során mégis folyamatosan tapasztalhatjuk, hogy a humán beavatkozás személyes hangvétele nélkül az előbbiekben említett részterületek működése nem tud megfelelő rugalmasságot biztosítani a pillanatok adta kérdések **gyors reagálásához** és az ennek következtében természetesen kialakuló lemaradás hátrányosan befolyásolhatja az egész egység rugalmas működését.

A fentiekben taglalt idő-korlátok alapjaiban határozzák meg korunk közintézményeinek irányítását, vezetését, annak módszertanát. Az információ elképesztő sebességű áramlása az intézmény minden munkatársa számára újabb és újabb kihívásokat tartogat és megköveteli a **naprakész frissességet**.

A kollégium nem pusztán szállást biztosító intézmény, hanem az ott lakó fiatal, feltörekvő generáció “második otthona”, amely arra esküdött fel, hogy a biztonságot nyújtó **gondoskodás** mellett gyermekeink szakmai mibenlétére, tanulmányi előmenetelére, annak elősegítésére, ellenőrzésére is nagy hangsúlyt fektet, így elengedhetetlen vezetői szerepvállalás **a tanulás és tanítás stratégiai vezetése és operatív irányítása**.

De mi is az, amire valójában fel kell készülnünk?!

A korábbiakban említett tempó és információáramlás hatalmas “adatmennyiséget” indukál, amely intenzív pressziót gyakorolhat mind az előadó, mind a befogadó számára.

A **hatékony és operatív módszereken** alapuló oktatás határozza meg a hatékony és operatív módszereken alapuló tanulás folyamatát. Ez adja meg azt a fajta biztos tudást, amely – lehetőség szerint – mentes a felesleges információktól, amely az életkori sajátosságok mellett az egyéni képességek és személyiségjegyek maximális figyelemben tartása mellett készíti fel tanulóinkat későbbi, magasabb fokú tanulmányaikra, ha úgy tetszik későbbi – felnőtt – életük során választott hivatásuk sikeres gyakorlására.

A kollégium vezetőjének így kiemelt feladata a kollégák **szakmai irányítása** és a társintézmények szakmai munkájának folyamatos követése, az ott dolgozó pedagógusokkal és intézményvezetőkkel való kapcsolattartás is.

Mivel az oktatás – nevelés intézményeinek szakmai módszertana igen szerteágazó, nem lehet és nem szabad egyetlen definícióra építeni azok vezetői elképzeléseit. Ahogy egy személyben, úgy az intézményben is folyamatosan változó szakmai áramlatok határozzák meg a **szakmai jellegű prioritásokat**. Az így folyamatosan fennálló szakmai kondíciók bizonyos része állandó, bizonyos része eltűnik, más részük átalakul, mindezek mellett pedig bizonyos külső körülmények hatására új elemek épülnek, épülhetnek a rendszerbe. Ennek köszönhetően leszögezhetjük, hogy a folyamatosan változó strukturális komponensek átlátása, a változások stratégiai vezetése és operatív irányítása szintén a vezetői szerepvállalás egyik meghatározó ismérve.

Korunk intézményvezetője folyamatosan képezi magát és az ez által megszerzett, folyamatosan bővülő tudását igyekszik összehangolni az általa vezetett intézmény szakmai sajátosságaival. **Önmaga folyamatos fejlesztésével** képes mai, kompatibilis szakmai stratégiát meghatározni, ez által válik képessé arra, hogy mások számára irányt mutasson és olyan szakmai – pedagógiai, pszichológiai és emberi – útmutatást adjon, amely példaként szolgálhat az általa vezetett intézmény munkatársai és az ott lakó fiatal nemzedék számára egyaránt.

A vezetői szerepvállalás mindezek tükrében egy önmagát generáló tényező.

Napjaink elvárásai azt kívánják meg a vezetőtől, hogy komoly szakmai kvalitásokat megszerző – folyamatos és önfejlesztő – tanulmányai mellett gyakorlati jellegű szituációkban is ismerje meg az intézmény részterületeinek működését, saját maga is **aktív részese legyen** az intézményben zajló folyamatoknak.

A “ma” vezetője **naprakész**, nyomon követi az általános intézményi és intézmény-specifikus szabályozások változásait, azokat hitelesen integrálja az intézmény mindennapi működésébe. Szakmai tanácsaival segíti, operatív irányításával meghatározza az intézmény szakmai stratégiáját. A szó nemes értelmében vállalja a vezetői szerep minden összetevőjét.